《瑞芝堂》
宋代·曾丰

太空生两仪，群有函一气。
飞走动植中，往往有常类。
凡与常类动，疑类复疑异。
缙云开国公，来摄飞挽事。
乘闲携家人，纵步至台治。
三杯晚酣风，一笑春盎地。
夜阑堂左楹，蒸出芝茁蒂。
人不惯见芝，疑信初异议。
诏除九天来，邮传三日至。
笑开芝函看，默与芝事契。
始摄今即真，虽疑亦云瑞。
那知瑞在人，小物未为贵。
我公胸次宽，始与天地似。
所临和气俱，万汇一一遂。
江湖淮浙闽，两稻多不穟。
广东十四州，乐国逢稔岁。
{左禾右罢}稏万里黄，厥瑞吾骇视。
煌煌楹上芝，兹特瑞之细。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。